**PRIFYSGOL BANGOR**

**YSGOLORIAETH FYNEDIAD 2021 CYMRAEG (MAMIAITH)**

**AMSER: 2 AWR**

Atebwch y **DDAU** gwestiwn (1 awr yr un).

1. Ymatebwch i **UN** o'r cerddi canlynol, gan lunio sylwadau ar ei chynnwys a’i chrefft. Ceir geirfa ar y diwedd yn y ddau achos i’ch helpu.

(a)

**Cywydd Croesawu Eisteddfod Yr Urdd i Fro Glyndŵr, 1993**

1 A’r drin yn rhy daer inni

A chno’n hofn yn drech na ni,

O’r tir hwn, o Gymru’r tranc

4 Nid yw yn anodd dianc.

Rhag penyd yr ennyd hon

Ein rhyddhad yw’n breuddwydion.

Yn nhir ein breuddwydion ni

8 Mae’r hil yn ymwroli,

Ac Owain, Owain a’i wŷr

A welwn. Mae sŵn milwyr

Yn nesu drwy y noswynt

12 Cyn cilio eto i’w hynt.

Rhag gwasgfâu hwyrnosau’n hiaith

Oni welwn ni eilwaith

Yn nharth ein dychmygion ni

16 Y glew a’u harfau’n gloywi,

A’r meirch yn yr oriau mân,

A’n draig a’n mab darogan?

Er rhyddhad ein breuddwydion,

20 Trech o hyd yw’r ennyd hon.

Ni ddaw byddinoedd Owain

Na’i arwyr ef, llwch yw’r rhain.

Meirwon pob un ohonynt,

24 Mân ronynnau’n gwau’n y gwynt.

O raid yr â’r dewr i’r drin,

A ni heddiw yw’r fyddin! **…/Trosodd**

Ni yw’r caneuon ieuanc,

28 Arwyr triw yng Nghymru’r tranc;

Yn oriau’i hing, ni yw’r hwyl,

Ni’r her yn nhir ei harwyl.

I gaeau dawns ac awen

32 Fe dry’r llu, at lwyfan llên.

Yno i’r blaen, dewch, henwyr blin,

A chewch wyrth chwyldro ein chwerthin,

A throir Mai a pherthi’r mêl

36 Â’n hafiaith yn wrthryfel.

**Geirfa**

1 trin brwydr.

1 taer dwys, ffyrnig.

2 cno y weithred o gnoi / brathu.

3 tranc marwolaeth, difodiant.

5 penyd hunan-gosb a wneir fel iawn am bechod; edifeirwch.

8 ymwroli bod yn fwy dewr, ymgalonogi.

13 gwasgfâu ffurf luosog ‘gwasgfa’, sef poen, cyfyngder, helbul.

16 y glew y [milwyr] dewr.

18 mab darogan arwr y mae’r beirdd yn proffwydo ei ddyfodiad i achub y genedl.

25 o raid o reidrwydd, yn anorfod.

29 ing gwasgfa brwydr, argyfwng, artaith.

30 arwyl angladd, cynhebrwng.

36 afiaith hwyl, llawenydd.

(b)

**‘Spanish Donkey in Distress’**

1 Yr un i mi yw asyn, mul, a donci;

beth yw’r ots os oes gwahaniaeth rhyngddynt?

Mae Gwilym Herber ar y Graig

yn cadw donci yn y cae wrth dalcen tŷ.

5 Ac am wn i, creadur tebyg fu’n cludo’r Forwyn Fair

ar ei siwrne i Fethlem.

A’r Iesu ar ei siwrne yntau ar lwybr y palmwydd.

Onid un o’r rhain oedd cludydd Sancho Panza?

A donci ydoedd Modestine fu’n cario teithiwr y Cevennes.

10 Cludwyr pwysau oll.

A heddiw yn y papur – apêl.

‘Please help a little Spanish donkey in distress.’

Pwy allai wrthod?

Mam-gu’n gwas’naethu’n ddeuddeg oed yn Hendre C’radog; **…/Trosodd**

15 morwyn fach y mishtir.

Nhad-cu’n bwydo ffwrneisi;

‘yn llythyren a rhif yn rhyw fantolen’.

Mam yn sgrwbo lloriau’r ysgol;

noddwr addysg ei mab.

20 A chant a mil o ddoncis yn cered drw’r cwm,

y llwythau ar eu cefnau’n diferu gan chwys eu llafur

a golud y meistri a’r meibion.

Amlen yn y post yn drwm gan ddyled

ac euogrwydd.

**Geirfa**

8 Sancho Panza cymeriad yn y nofel *Don Quixote* gan yr awdur Sbaenaidd Miguel de Cervantes (1547–1616).

9 Modestine . . . Cevennes cyfeiriad at gyfrol Robert Louis Stevenson, *Travels with a Donkey in the Cevennes* (1879).

15 mishtir ffurf dafodieithol (ddeheuol) ar ‘meistr’, sef perchennog y tŷ ‘Hendre C[a]radog’ yn y llinell flaenorol.

16 ffwrneisi ffurf luosog ‘ffwrnais’ – adeiladwaith o frics neu haearn sy’n toddi a phuro metelau ar gyfer diwydiant trwm cymoedd de Cymru. ‘Bwydo ffwrneisi’ – y gwaith peryglus o roi tanwydd yn y ffwrneisi hyn.

17 ‘yn llythyren . . . fantolen’ lled-ddyfyniad o’r gerdd ‘Morgannwg’ gan y bardd Gwenallt: ‘Nid oedd y gweithiwr ond llythyren a rhif / Yn rhyw fantolen anghyfrifol draw’. Cyfeiria Gwenallt yma at y modd y câi’r gweithwyr diwydiannol eu darostwng i lefel ‘llythyren’ a ‘rhif’ yn unig – hynny yw, roedd eu ‘gwerth’ i’w ystyried yn nhermau’r elw roeddynt yn ei gynhyrchu ar gyfer perchnogion y diwydiannau mawrion. Ystyr ‘mantolen’ yw taflen ym myd busnes sy’n nodi arian a dderbyniwyd ac arian a dalwyd.

19 noddwr addysg ei mab h.y. y fam yw’r sawl sydd, drwy ei llafur, yn sicrhau addysg ar gyfer ei mab.

20 cered ffurf dafodieithol (ddeheuol) ar ‘cerdded’.

22 golud cyfoeth.

2. Pa un **NEU** ddau destun gosod ar eich cwrs Cymraeg yn ystod y ddwy flynedd ddiwethaf sydd wedi gwneud argraff arbennig arnoch? Esboniwch eich dewis.